Den 19-årige offensivspiller sluttede i forrige uge et par ugers prøvetræning i AaB, og opholdet har nu udmøntet sig i en længerevarende kontrakt.



AaB’s sportsdirektør Allan Gaarde udtaler:



- Vi ser et stort potentiale i Christian Bassogog, der især har sin hurtighed og sine driblefærdigheder som spidskompetencer, og det er naturligvis målsætningen at udvikle ham yderligere.



- Vi er dog også indstillede på at have tålmodighed, så Christian kan få tid til at finde sig til rette i AaB og i Aalborg, men vi er overbeviste om, at han kan tilføre vores trup og vores hold endnu en dimension. Han er en spændende spiller, konstaterer Allan Gaarde.



Christian Bassogogs vej til AaB er gået via et halvår hos Wilmington Hammerheads FC i den tredjebedste amerikanske liga.



Christian Bassogog, der er tildelt trøjenummer 17 for Hele Nordjyllands Hold, forventes at være spilleberettiget for AaB om senest en måneds tid, når arbejds- og opholdstilladelsen er på plads.